Wat leer hierdie hoofstuk vir ons? Johannes het Jerusalem met die heidense stede van die Ou Testament vergelyk: Babilon, Tirus, Nineve en Sodom. Israel het soos die wêreld geword, en as ons nie versigtig is nie kan dit met ons ook gebeur. Daarom waarsku die Bybel ons:
“En word nie aan hierdie wêreld gelykvormig nie, maar word verander deur die vernuwing van julle gemoed” (Rm.12:2).
“Moenie die wêreld liefhê of die dinge wat in die wêreld is nie. As iemand die wêreld liefhet, dan is die liefde van die Vader nie in hom nie. Want alles wat in die wêreld is—die begeerlikheid van die vlees en die begeerlikheid van die oë en die grootsheid van die lewe—is nie uit die Vader nie, maar is uit die wêreld.” (1 Jh.2:15-16).
Soos Jerusalem wil ons samelewing jou versoek om meer, nuuter en beter te hê. Die advertensie bedryf sal jou oortuig dat jy hulle produk nodig het. Die mense wat dit kán bekostig, sal nie vir lank daarmee tevrede wees voordat hulle iets anders soek nie. En as jy dit nié kan bekostig nie, sal iemand jou help om skuld te maak wat jy nie kan betaal nie. Gevolglik is daar mense wat DSTV en ander nuwe goed het, wat sukkel om hulle kinders se skoolgeld en die meenthuis se huur te betaal.
Die probleem het so erg geraak dat sommige kerke hierdie voorspoed onder die Christelike vaandel as die ‘evangelie’ verkondig: ‘God wil hê jy moet ryk wees, en as jy arm is is dit omdat jy nie genoeg geloof het nie!’ Soos die handelaars in die tempel, is hulle besig om die armes se geld te steel.
Dit pla hulle nie dat hulle dit doen nie. Hulle lag al die pad bank toe oor die arme weduwee wat haar man se pensioengeld vir ‘apostel’ so-en-so gegee het. ‘Hy het gesê dat die Here my tienvoudig sal seën,’ is wat sy vir haar kinders sê. Sy besef nie dat sy en die res van die mense wat in die strik getrap het, besig is om die ‘gesalfde van die Here’ se S-Klas Mercedes af te betaal nie.
Wanneer ek hierdie dinge sê, moet jy asseblief nie die fout maak om te dink dat dit ‘n sonde is om ryk te wees nie. Die probleem is met die mense wat geld aanbid en in hulle families, huwelike en maatskappy oor geld baklei (Mt.6:24). Geld is hulle ‘n afgod: dit beheer hulle gedagtes, werk, toekomsplanne, lewens.
Hulle dink nie daaraan dat die wêreld met al sy rykdom sal vergaan, en dat die mense wat die kosbare pêrel van Christus en sy Koninkryk van die hand gewys het, vir ewig gaan arm wees in die hel nie. Hulle is salig onbewus van die feit dat hulle soos skape sal doodgaan, en dat hulle hulle skatte vir iemand anders gaan moet los (Ps.49).
Hoekom doen jy nie eerder die wil van God nie? “En die wêreld gaan verby en sy begeerlikheid, maar hy wat die wil van God doen, bly vir ewig.” (1 Jh.2:17). Soek die ware rykdom van God se ewige verlossing in Jesus Christus. ‘n Ryk man wat nie die Here ken nie, is armer as die armste Christen in die Filippyne. Maar dié wat op die lewende Christus en sy kruisdood vertrou om hulle te red, is die rykste mense op aarde.
Vir hulle sal die dood nie ‘n verlies wees soos wat dit vir Jerusalem en John D. Rockefeller was nie. Toe John D. dood is, het iemand vir sy boekhouer gevra: ‘Hoeveel geld het hy agterlaat?’ ‘Alles,’ het die boekhouer se antwoord.
As Jesus die skat van jou lewe is, sal die dood vir jou ‘n wins wees (Fil.1:21). Jy sal niks wat regtig van waarde is agterlaat nie, maar heengaan om die wêreld se mees waardevolle skat in besit te neem.
 Vir ‘n verduideliking van die Engel in Op.10, kan jy my preek hieroor opsoek. Die preek se titel is: Die Boek wat die wêreld verander het.
 Ek het in Op.17 gewys dat Babilon ‘n skuilnaam vir Jerusalem is. Sien my preek, Die Lam, die Prostituut en die Antichris.
 Vir meer oor die betekenis van die stad se klere en juwele kan jy my preek oor Op.17 lees. Sien voetnota 4 hierbo.